Նախագիծ

**ՊԱՅՄԱՆԱԳԻՐ**

**Եվրասիական տնտեսական միության անդամ պետությունների աշխատավորների կենսաթոշակային ապահովության մասին**

Եվրասիական տնտեսական միության անդամ պետությունները, այսուհետ՝ անդամ պետություններ,

ղեկավարվելով իրենց քաղաքացիների կենսաթոշակային ապահովության բնագավառում հարաբերությունները կարգավորելու ձգտումով,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի վրա,

համաձայնեցին հետևյալի մասին.

Հոդված 1

Սահմանումները

Սույն պայմանագրի նպատակներով օգտագործվում են հասկացություններ, որոնք ունեն հետևյալ իմաստը՝

**բնակության պետություն**՝ անդամ պետություն, որի տարածքում գտնվում է աշխատավորի բնակության վայրը.

**աշխատանքի տեղավորման պետություն**՝ անդամ պետություն, որի տարածքում աշխատավորի մոտ ձևավորվում կամ ձևավորվել են կենսաթոշակային իրավունքներ.

**իրավասու մարմին**՝ անդամ պետության հաստատություն (կազմակերպություն), որի իրավասությանն են վերապահված կենսաթոշակային ապահովության բնագավառում այդ պետության օրենսդրության իրականացմանն առնչվող հարցերը.

**բնակության վայր**՝ աշխատավորի բնակության վայր, որը որպես այդպիսին որոշվում կամ ճանաչվում է անդամ պետության օրենսդրությանը համապատասխան.

**կուտակային կենսաթոշակներ**՝ Հայաստանի Հանրապետությունում՝ պարտադիր կուտակային կենսաթոշակ, Ղազախստանի Հանրապետությունում՝ ձևավորված կենսաթոշակային վճարների հաշվին միասնական կուտակային կենսաթոշակային ֆոնդից կենսաթոշակային վճարումներ, Ղրղզստանի Հանրապետությունում՝ կենսաթոշակի կուտակային մաս և կուտակային կենսաթոշակային միջոցների հաշվին վճարումներ, Ռուսաստանի Դաշնությունում՝ կուտակային կենսաթոշակ և կուտակային կենսաթոշակային միջոցների հաշվին վճարումներ.

**անձնական տվյալների մշակում**՝ ցանկացած գործողություն (գործառնություն), որն անձնական տվյալների հետ իրականացվում է ավտոմատացման միջոցների կիրառմամբ կամ առանց դրանց կիրառման (ներառյալ անձնական տվյալների հավաքումը, գրառումը, համակարգումը, կուտակումը, պահպանումը, ճշտումը (թարմացումը, փոփոխումը), դուրսբերումը, օգտագործումը, փոխանցումը (տարածումը, տրամադրումը, հասանելիության ապահովումը), ապանձնավորումը, ուղեփակումը, վերացումը, ոչնչացումը) կամ այդ գործողությունների (գործառնությունների) ամբողջությունը.

**կենսաթոշակներ**՝ սույն պայմանագրի 2-րդ հոդվածի 2-րդ կետում նշված դրամական վճարումներ, ներառյալ՝ անդամ պետության օրենսդրությանը համապատասխան կենսաթոշակի նկատմամբ սահմանված վճարումները (հավելավճարները) և բարձրացումները.

**կենսաթոշակային վճարներ**՝

Հայաստանի Հանրապետությունում՝ կենսաթոշակի իրավունք տվող հարկեր և (կամ) այլ վճարներ,

Բելառուսի Հանրապետությունում՝ պարտադիր կենսաթոշակային ապահովագրության ապահովագրավճարներ,

Ղազախստանի Հանրապետությունում՝ միասնական կուտակային կենսաթոշակային ֆոնդին կենսաթոշակային վճարներ,

Ղրղզստանի Հանրապետությունում՝ կենսաթոշակային ֆոնդին և պետական կուտակային կենսաթոշակային ֆոնդին ապահովագրավճարներ,

Ռուսաստանի Դաշնությունում՝ պարտադիր կենսաթոշակային ապահովագրության ապահովագրավճարներ.

**անձնական տվյալներ**՝ էլեկտրոնային, թղթային և (կամ) նյութական այլ կրիչի վրա առկա տեղեկություններ, որոնք առնչվում են դրանց հիման վրա որոշված կամ որոշվող անձնական տվյալների սուբյեկտին, և որոնք ուղղակիորեն կամ անուղղակիորեն թույլ են տալիս նույնականացնել սուբյեկտի անձը.

**աշխատանքային ստաժ**՝ աշխատանքի և (կամ) այլ գործունեության ժամանակահատված (այդ թվում՝ կենսաթոշակային վճարների վճարմամբ), ինչպես նաև կենսաթոշակի իրավունքը սահմանելիս և դրա չափը հաշվարկելիս անդամ պետության օրենսդրությանը համապատասխան հաշվի առնվող այլ ժամանակահատվածներ.

**աշխատավոր՝** անդամ պետության քաղաքացի, որի մոտ այլ անդամ պետության տարածքում աշխատանքային կամ այլ գործունեություն իրականացնելու միջոցով ձևավորվում կամ ձևավորվել են կենսաթոշակային իրավունքներ.

**լիազորված մարմիններ**՝ անդամ պետության գործադիր իշխանության մարմիններ, որոնք կարգավորում են իրականացնում կենսաթոշակային ապահովության ոլորտում և (կամ) կանոնակարգում են բժշկասոցիալական փորձաքննության (համալիր հետազոտության) անցկացումն իրականացնող մարմինների (հաստատությունների) գործունեությունը.

**ընտանիքի անդամ**՝ աշխատավորի հետ ամուսնության մեջ գտնվող անձ, ինչպես նաև նրա խնամքի տակ գտնվող երեխաները և այլ անձինք, որոնք, աշխատանքի տեղավորման պետության օրենսդրությանը համապատասխան, համարվում են ընտանիքի անդամներ։

Սույն պայմանագրում գործածվող մյուս հասկացությունները կիրառվում են «Եվրասիական տնտեսական միության մասին» 2014 թվականի մայիսի 29-ի պայմանագրով և համապատասխան անդամ պետության օրենսդրությամբ սահմանված իմաստներով։

Հոդված 2

Անձանց շրջանակը և կիրառության ոլորտը

1. Սույն պայմանագիրը կիրառվում է աշխատավորների և նրանց ընտանիքի անդամների նկատմամբ։

2. Սույն պայմանագրի գործողությունը տարածվում է հետևյալ կենսաթոշակների վրա.

2.1. Հայաստանի Հանրապետությունում՝

1) աշխատանքային կենսաթոշակ՝

տարիքային,

արտոնյալ պայմաններով,

երկարամյա ծառայության համար,

հաշմանդամության,

կերակրողին կորցնելու դեպքում,

մասնակի.

2) պարտադիր կուտակային կենսաթոշակ՝

անուիտետ,

ծրագրային վճար,

միանվագ վճար,

միանվագ վճարում ժառանգներին։

2.2. Բելառուսի Հանրապետությունում՝

1) աշխատանքային կենսաթոշակ՝

տարիքային,

երկարամյա ծառայության համար (բացի զինծառայողների, նրանց հավասարեցված անձանց, նրանց ընտանիքների անդամների և պետական ծառայողների կենսաթոշակներից),

հաշմանդամության,

կերակրողին կորցնելու դեպքում:

2.3. Ղազախստանի Հանրապետությունում՝

ձևավորված կենսաթոշակային վճարների հաշվին միասնական կուտակային կենսաթոշակային ֆոնդից կենսաթոշակային վճարումներ՝

կենսաթոշակային տարիքը լրանալուց հետո,

առաջին և երկրորդ խմբերի հաշմանդամություն սահմանվելու դեպքում, եթե հաշմանդամությունը սահմանվել է անժամկետ,

միանվագ վճարում ժառանգներին։

2.4. Ղրղզստանի Հանրապետությունում՝

1) պետական սոցիալական ապահովագրության կենսաթոշակներ՝

տարիքային,

հաշմանդամության,

կերակրողին կորցնելու դեպքում.

2) կուտակային կենսաթոշակային միջոցների հաշվին վճարումներ։

2.5. Ռուսաստանի Դաշնությունում՝

1) ապահովագրական կենսաթոշակ՝

ծերության,

հաշմանդամության,

կերակրողին կորցնելու դեպքում.

2) ապահովագրական կենսաթոշակին ամրագրված վճար, ապահովագրական կենսաթոշակին ամրագրված վճարի բարձրացում և (կամ) ավելացում և ապահովագրական կենսաթոշակի նկատմամբ հավելավճար, եթե սույն պայմանագրով այլ բան նախատեսված չէ.

3) կուտակային կենսաթոշակ.

4) կուտակային կենսաթոշակային միջոցների հաշվին վճարումներ։

3. Պետական նպաստները (ծերության, հաշմանդամության, կերակրողին կորցնելու դեպքում) Հայաստանի Հանրապետությունում, սոցիալական կենսաթոշակները Բելառուսի Հանրապետությունում, ամենամսյա սոցիալական նպաստները Ղրղզստանի Հանրապետությունում և սոցիալական կենսաթոշակները Ռուսաստանի Դաշնությունում նշանակվում և վճարվում են աշխատավորի (ընտանիքի անդամի) բնակության պետության օրենսդրությանը համապատասխան՝ պայմանով, որ այդ աշխատավորը (ընտանիքի անդամը) չի ստանում (հրաժարվել է ստանալ) այլ անդամ պետության կողմից նշանակված կենսաթոշակ:

4. Կենսաթոշակների (նպաստների) այլ տեսակներ նշանակվում և վճարվում են աշխատավորի (ընտանիքի անդամի) բնակության պետության օրենսդրությանը համապատասխան։

5. Սույն պայմանագրի գործողությունը տարածվում է նաև կենսաթոշակների հետ կապված հարաբերությունների վրա՝ անդամ պետություններում այդ հարաբերությունների իրավական կարգավորման փոփոխության դեպքում։

Հոդված 3

Աշխատավորների հավասար իրավունքները

1. Աշխատավորների կենսաթոշակային իրավունքների ձևավորումն իրականացվում է կենսաթոշակային վճարների հաշվին՝ աշխատանքի տեղավորման պետության քաղաքացիների կենսաթոշակային իրավունքների ձևավորման միևնույն պայմաններով և միևնույն կարգով։

2. Աշխատավորներին (ընտանիքի անդամներին) կենսաթոշակ նշանակելու և վճարելու իրավունքն իրագործվում է աշխատանքի տեղավորման պետության քաղաքացիների համար կիրառվող միևնույն պայմաններով։

3. Աշխատավորը (ընտանիքի անդամը) իրավունք ունի դիմելու բնակության պետության իրավասու մարմին և (կամ) աշխատանքի տեղավորման պետության իրավասու մարմին՝ կենսաթոշակի նշանակման և վճարման համար։

Կենսաթոշակային ապահովության նպատակով դիմումը և մյուս փաստաթղթերը մեկ անդամ պետության իրավասու մարմին ներկայացնելու ամսաթիվը համարվում է դրանք մյուս անդամ պետության իրավասու մարմին ներկայացնելու ամսաթիվ։

Սույն պայմանագրի իրագործման շրջանակներում իրավասու մարմինների միջև փաստաթղթերի առաքման ժամկետը չի ներառվում կենսաթոշակ սահմանելու մասին դիմումն ուսումնասիրելու և դրա մասին որոշում ընդունելու ժամկետի մեջ։

4. Աշխատավորին (ընտանիքի անդամին) կենսաթոշակ նշանակելը և վճարելը չեն կարող մերժվել բնակության վայրն այլ անդամ պետության տարածքում լինելու հանգամանքի հիման վրա, եթե սույն պայմանագրով այլ բան սահմանված չէ։

Հոդված 4

Տարածքների հավասարությունը և կենսաթոշակի արտահանումը

1. Կենսաթոշակները վճարվում են իրավասու մարմինների կողմից, այդ թվում՝ նաև աշխատավորի (ընտանիքի անդամի)՝ այլ անդամ պետության տարածքում բնակվելու դեպքում։

Աշխատավորը (ընտանիքի անդամը) իրավունք ունի կենսաթոշակ ստանալու բնակության պետության կամ կենսաթոշակը նշանակած անդամ պետության տարածքում։

2. Կենսաթոշակների չափերը չեն կարող նվազեցվել, դրանց վճարումը չի կարող կասեցվել կամ դադարեցվել աշխատավորի (ընտանիքի անդամի) բնակության վայրն այլ անդամ պետության տարածքում լինելու հանգամանքի հիման վրա, եթե սույն պայմանագրով այլ բան սահմանված չէ։

3. Սույն հոդվածի 1-ին կետի առաջին պարբերության և 2-րդ կետի դրույթները չեն տարածվում այն վճարումների (հավելավճարների) վրա, որոնք անդամ պետության օրենսդրությանը համապատասխան սահմանվում են՝ հաշվի առնելով աշխատավորի (ընտանիքի անդամի) բնակության վայրն այդ անդամ պետության տարածքում լինելու հանգամանքը:

4. Ստորև նշված դրամական վճարումները կատարվում են միայն աշխատավորի՝ համապատասխան անդամ պետության տարածքում բնակվելու դեպքում՝

1) Հայաստանի Հանրապետությունում՝ հիմնական կենսաթոշակը՝ որպես աշխատանքային կենսաթոշակի և կենսաթոշակների հավելումների մաս.

2) Բելառուսի Հանրապետությունում՝ կենսաթոշակի մասը, որը հաշվարկվել է՝ ելնելով օրենսդրությանը համապատասխան հաշվառված այլ գործունեության ժամանակահատվածներից և (կամ) առանց կենսաթոշակային վճարների վճարման այլ ժամանակահատվածներից, ինչպես նաև կենսաթոշակի նկատմամբ սահմանվող հավելումները, վճարումները (հավելավճարները) և բարձրացումները.

3) Ղրղզստանի Հանրապետությունում՝ կենսաթոշակի բազային մասը և Ղրղզստանի Հանրապետության բյուջեի միջոցների հաշվին վճարումները.

4) Ռուսաստանի Դաշնությունում՝ ապահովագրական կենսաթոշակի ֆիքսված վճարումը, ապահովագրական կենսաթոշակին ամրագրված վճարման բարձրացումը և (կամ) ավելացումը և ապահովագրական կենսաթոշակի նկատմամբ հավելավճարը, աշխատավորի կենսաթոշակային իրավունքները գնահատելիս հաշվարկված՝ նրա հաշվարկային կենսաթոշակային կապիտալի մեծության արժևորումը (վալորիցազիա), որոնց գումարները վճարվում են հավելագրված չափերով։

5. Անդամ պետության օրենսդրությամբ նախատեսված հավելավճարները և մյուս վճարումները սահմանելիս հաշվի են առնվում բոլոր անդամ պետություններում աշխատավորին (ընտանիքի անդամին) նշանակված կենսաթոշակները։

6. Կենսաթոշակները նշանակվում և վճարվում են սույն պայմանագրի 10-րդ հոդվածի 7-րդ կետով նախատեսված կարգով։

Հոդված 5

Ընտանիքի անդամի՝ կենսաթոշակի իրավունքը

1. Աշխատավորի մահվան դեպքում ընտանիքի անդամն ունի կենսաթոշակի իրավունք՝ անդամ պետությունների օրենսդրությանը համապատասխան։

2. Այն կենսաթոշակի իրավունքը սահմանելիս, որի չափը, կենսաթոշակը նշանակող անդամ պետության օրենսդրությանը համապատասխան, պայմանավորված է ընտանիքի անդամների թվով, հաշվի են առնվում ընտանիքի բոլոր անդամները։

Հոդված 6

Կենսաթոշակի իրավունքի իրացումը

1. Մեկ անդամ պետության օրենսդրությանը համապատասխան կենսաթոշակի նշանակումն ու վճարումը չեն ազդում մյուս անդամ պետության օրենսդրության համաձայն աշխատավորի (ընտանիքի անդամի)՝ միաժամանակ այդ և (կամ) այլ տեսակի կենսաթոշակ նշանակելու և վճարելու իրավունքի վրա։

2. Կենսաթոշակի նշանակումը, հաշվի առնելով սույն պայմանագրի դրույթները, իրականացվում է անդամ պետության իրավասու մարմնի կողմից՝ այդ անդամ պետության օրենսդրությանը համապատասխան աշխատավորի (ընտանիքի անդամի) կենսաթոշակի իրավունքի ծագման դեպքում՝ անկախ այլ անդամ պետության օրենսդրության համաձայն այդ աշխատավորի (ընտանիքի անդամի) կենսաթոշակի իրավունքի ծագման օրվանից։

Հոդված 7

Կենսաթոշակի իրավունքի սահմանումը

1. Յուրաքանչյուր անդամ պետություն կենսաթոշակի իրավունքը սահմանում է իր օրենսդրությանը համապատասխան՝ ելնելով իր տարածքում ձեռք բերված աշխատանքային ստաժից, հաշվի առնելով սույն պայմանագրի դրույթները։

2. Եթե մեկ անդամ պետության տարածքում ձեռք բերված աշխատանքային ստաժը բավարար չէ կենսաթոշակի իրավունքի ծագման համար, ապա հաշվի է առնվում այլ անդամ պետությունների տարածքներում այդ անդամ պետությունների օրենսդրությանը համապատասխան ձեռք բերված աշխատանքային ստաժը՝ բացառությամբ այն դեպքերի, երբ այդպիսի ստաժը ժամանակի առումով համընկնում է։

3. Ռուսաստանի Դաշնությունում սույն հոդվածի 1-ին կետին համապատասխան կենսաթոշակի իրավունքը սահմանելիս անհատական կենսաթոշակային գործակցի մեծությունը որոշվում է Ռուսաստանի Դաշնության տարածքում, ինչպես նաև նախկին Խորհրդային Սոցիալիստական Հանրապետությունների Միության տարածքում ձեռք բերված աշխատանքային ստաժի ժամանակահատվածների համար:

Եթե սույն կետի առաջին պարբերությանը համապատասխան որոշված անհատական կենսաթոշակային գործակցի մեծությունը բավարար չէ կենսաթոշակի իրավունքի ծագման համար, ապա հաշվի է առնվում անհատական կենսաթոշակային գործակցի այն մեծությունը, որն անդամ պետությունների տարածքներում ձեռք բերված աշխատանքային ստաժի 1 տարվա համար հավասար է 2-ի: Ընդ որում, աշխատանքային ստաժի 1 ամիսը կազմում է լրիվ օրացուցային տարվա համար գործակցի 1/12 մասը, իսկ 1 օրը՝ լրիվ օրացուցային տարվա համար գործակցի 1/360 մասը։

4. Որոշակի մասնագիտությամբ, որոշակի պաշտոնում կամ աշխատանքային որոշակի պայմաններով և կազմակերպություններում աշխատանքի հետ կապված կենսաթոշակի իրավունքը մեկ անդամ պետության օրենսդրությանը համապատասխան սահմանելիս մյուս անդամ պետության տարածքում ձեռք բերված համանման աշխատանքային ստաժն առաջին անդամ պետության տարածքում ձեռք բերված աշխատանքային ստաժին չի գումարվում, սակայն հաշվի է առնվում որպես ընդհանուր հիմունքներով աշխատանքային ստաժ։

5. Սույն պայմանագրին համապատասխան՝ կենսաթոշակի իրավունքը, բացառությամբ կուտակային կենսաթոշակի, ինչպես նաև հաշմանդամության և կերակրողին կորցնելու դեպքում աշխատանքային (ապահովագրական) կենսաթոշակների, ծագում է այն անդամ պետության տարածքում ձեռք բերված՝ առնվազն 12 լրիվ ամիսների աշխատանքային ստաժի առկայության դեպքում, որի օրենսդրության համաձայն աշխատավորը (ընտանիքի անդամը) հավակնում է կենսաթոշակի նշանակմանը։

Կուտակային կենսաթոշակի, ինչպես նաև հաշմանդամության, կերակրողին կորցնելու դեպքում աշխատանքային (ապահովագրական) կենսաթոշակի իրավունքը սահմանվում է անդամ պետության օրենսդրությանը համապատասխան։

Հոդված 8

Կենսաթոշակի չափի հաշվարկումը

Յուրաքանչյուր անդամ պետություն հաշվարկում է կենսաթոշակի չափը՝ ելնելով իր օրենսդրությանը համապատասխան ձեռք բերված կենսաթոշակային իրավունքներից և այդ անդամ պետության օրենսդրությամբ սահմանված կարգով՝ հաշվի առնելով սույն պայմանագրի դրույթները։

Հոդված 9

Բժշկական հետազոտությունը և հաշմանդամություն սահմանելը

1. Հաշմանդամության սահմանման նպատակով աշխատավորի (ընտանիքի անդամի) բժշկական զննումն իրականացվում է բնակության պետության օրենսդրությանը համապատասխան՝ ըստ նրա բնակության վայրի:

2. Հաշմանդամության խմբի, ժամկետի և պատճառի (աշխատանքային գործունեությամբ զբաղվելու կարողության սահմանափակման աստիճանի) մասին որոշումներն ընդունվում են, այդ թվում՝ հեռակա կարգով, այն անդամ պետության բժշկասոցիալական փորձաքննությունը (համալիր հետազոտությունը) իրականացնող մարմնի (հաստատության) կողմից, որի օրենսդրությանը համաձայն իրականացվում է համապատասխան կենսաթոշակի նշանակումն ու վճարումը։

Անհրաժեշտության դեպքում հաշվի են առնվում այլ անդամ պետությունների համապատասխան հաստատությունների կողմից տրված տեղեկանքները և բժշկական եզրակացությունները։

Տվյալ որոշումներն ընդունվում են անհատույց հիմունքներով:

Հոդված 10

Անդամ պետությունների համագործակցությունը

1. Եվրասիական տնտեսական հանձնաժողովն իրավունք ունի անդամ պետություններից պահանջելու սույն պայմանագրի կարգավորման առարկային առնչվող տեղեկություններ, ինչպես նաև ընդունել սույն պայմանագրի կիրառության հարցերով հանձնարարականներ։

2. Լիազորված մարմինները միմյանց տեղեկացնում են սույն պայմանագրի կիրառության ոլորտին առնչվող՝ իրենց օրենսդրության մեջ բոլոր փոփոխությունների մասին։

3. Լիազորված մարմինները և իրավասու մարմինները փոխգործակցում են միմյանց հետ (այդ թվում՝ Եվրասիական տնտեսական միության ինտեգրացված տեղեկատվական համակարգի օգտագործմամբ) սույն պայմանագրի իրագործմանն առնչվող հարցերով՝ անհատույց հիմունքներով։

Իրավասու մարմինները հարցման հիման վրա կամ սեփական նախաձեռնությամբ միմյանց են ներկայացնում անհրաժեշտ տեղեկություններ՝ սույն պայմանագրի կիրառության համար նշանակություն ունեցող հանգամանքների մասին, ինչպես նաև ձեռնարկում են միջոցներ այդ հանգամանքները սահմանելու համար։

4. Իրավասու մարմինները միմյանց տեղեկացնում են այն հանգամանքների մասին, որոնք հանգեցնում են կենսաթոշակի չափի փոփոխմանը կամ դրա վճարման դադարեցմանը:

5. Հաշմանդամության, կենսաթոշակի իրավունքի սահմանման, կենսաթոշակի նշանակման և վճարման համար անհրաժեշտ՝ մեկ անդամ պետության օրենսդրությանը համապատասխան տրված փաստաթղթերը մյուս անդամ պետության կողմից ճանաչվում են՝ առանց այդ մյուս անդամ պետության օրենսդրությամբ սահմանված՝ այդպիսի փաստաթղթերի ճանաչման ընթացակարգերն անցկացնելու։

Իրավասու մարմիններն իրավունք ունեն աշխատավորից (ընտանիքի անդամից) պահանջելու փաստաթղթերի նոտարական կարգով վավերացված թարգմանությունը՝ կենսաթոշակ նշանակող (վճարող) անդամ պետության պետական լեզվով, ինչպես նաև անհրաժեշտության դեպքում փաստաթղթերի ստուգաճշտման նպատակով ուղարկելու համապատասխան հարցումներ կամ օգտագործելու տվյալների տեղեկատվական բազաներ դիմելու միջոցով ստացված տեղեկությունները:

6. Մեկ անդամ պետության այն իրավասու մարմինը, որը վճարել է աշխատավորի (ընտանիքի անդամի) համար սահմանված կենսաթոշակի չափը գերազանցող կենսաթոշակ, կարող է մյուս անդամ պետության իրավասու մարմնին հարցում ուղարկել՝ այդ մյուս անդամ պետությունում վճարվող կենսաթոշակից ավելի վճարված գումարը պահելու վերաբերյալ։

7. Սույն պայմանագրի իրագործումն իրականացվում է Եվրասիական տնտեսական հանձնաժողովի խորհրդի կողմից հաստատվող կարգին համապատասխան:

8. Լիազորված մարմինների (իրավասու մարմինների) միջև գրագրությունն իրականացվում է ռուսերենով։

Հոդված 11

Անձնական տվյալները

Անձնական տվյալները փոխանցվում են սույն պայմանագրի իրագործման նպատակներով և համարվում են սահմանափակ տարածման (գաղտնի) տեղեկություններ։

Լիազորված մարմինների և իրավասու մարմինների կողմից անձնական տվյալների մշակումն իրականացվում է անդամ պետության օրենսդրությանը համապատասխան։

Հոդված 12

Անցումային դրույթներ

Կենսաթոշակի նշանակումը և վճարումն իրականացվում են հետևյալ կարգով՝

սույն պայմանագիրն ուժի մեջ մտնելուց հետո ձեռք բերված աշխատանքային ստաժի համար կենսաթոշակը նշանակվում և վճարվում է այն անդամ պետության կողմից, որի տարածքում ձեռք է բերվել համապատասխան աշխատանքային ստաժը.

մինչև սույն պայմանագիրն ուժի մեջ մտնելը ձեռք բերված աշխատանքային ստաժի համար կենսաթոշակը նշանակվում և վճարվում է անդամ պետությունների օրենսդրությանը և «Կենսաթոշակային ապահովության բնագավառում Անկախ Պետությունների Համագործակցության մասնակից պետությունների քաղաքացիների իրավունքների երաշխիքների մասին» 1992 թվականի մարտի 13-ի համաձայնագրին համապատասխան, իսկ Բելառուսի Հանրապետության և Ռուսաստանի Դաշնության համար՝ Ռուսաստանի Դաշնության և Բելառուսի Հանրապետության միջև «Սոցիալական ապահովության բնագավառում համագործակցության մասին» 2006 թվականի հունվարի 24-ի պայմանագրին համապատասխան:

Հոդված 13

Լիազորված մարմինները և իրավասու մարմինները

Լիազորված մարմինների և իրավասու մարմինների մասին տեղեկություններն անդամ պետությունների կողմից Եվրասիական տնտեսական հանձնաժողով են ներկայացվում սույն պայմանագիրն ուժի մեջ մտնելու համար անհրաժեշտ ներպետական ընթացակարգերը կատարելու մասին ծանուցումն ուղարկելիս։

Անդամ պետությունները Եվրասիական տնտեսական հանձնաժողովին մեկամսյա ժամկետում տեղեկացնում են իրենց լիազորված մարմինների կամ իրավասու մարմինների փոփոխության մասին։

Հոդված 14

Եզրափակիչ դրույթներ

1. Սույն պայմանագրի մեկնաբանման և (կամ) կիրառման հետ կապված վեճերը կարգավորվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով:

2. Անդամ պետությունների փոխադարձ համաձայնությամբ սույն պայմանագրում կարող են կատարվել փոփոխություններ, որոնք ձևակերպվում են առանձին արձանագրություններով։

3. Սույն պայմանագիրը Եվրասիական տնտեսական միության շրջանակներում կնքված միջազգային պայմանագիր է և Եվրասիական տնտեսական միության իրավունքի մաս է կազմում։

4. Սույն պայմանագիրն ուժի մեջ է մտնում այն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից։

Կատարված է \_\_\_\_\_\_\_\_\_\_\_\_\_\_\_ քաղաքում 201 թվականի \_\_\_\_\_\_\_\_\_ \_\_\_\_ին, մեկ բնօրինակից՝ ռուսերեն։

Սույն պայմանագրի բնօրինակը պահվում է Եվրասիական տնտեսական հանձնաժողովում, որը, որպես սույն պայմանագրի ավանդապահ, յուրաքանչյուր անդամ պետություն կուղարկի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կողմից՝ | Բելառուսի Հանրապետության կողմից՝ | Ղազախստանի Հանրապետության կողմից՝ | Ղրղզստանի Հանրապետության կողմից՝ | Ռուսաստանի Դաշնության կողմից՝ |